สธ. แนะปชช.ไม่ต้องกังวลกรณีจีนเตรียมเปิดประเทศ หากฉีดวัคซีนครบ ปฏิบัติตามมาตรการป้องกันโรค ยังปลอดภัยจากเชื้อโควิด-19
นพ.โอภาส การย์กวินพงศ์ ปลัดกระทรวงสาธารณสุข กล่าวถึงกรณีจีนเตรียมเปิดประเทศ ว่า ขณะนี้ยังคงต้องรอความชัดเจนและนโยบายจากทางรัฐบาลจีนก่อน ทั้งในส่วนของการเปิดประเทศให้นักท่องเที่ยวเข้าจีน และการที่คนจีนที่จะเดินทางออกนอกประเทศ อย่างไรก็ตาม ในส่วนของประเทศไทยเองไม่อยากให้มีการตั้งข้อรังเกียจหรือสงสัยเพราะการปฏิบัติในส่วนของนักท่องเที่ยวที่เดินทางเข้ามาไม่ว่าจะมาจากที่ใดเหมือนกันทั้งหมด สิ่งสำคัญ คือ คนไทยต้องรับวัคซีนให้ครบ 4 เข็ม เพื่อสร้างภูมิคุ้มกันและยังคงต้องใช้มาตรการเว้นระยะห่าง ล้างมือ สวมหน้ากากในสถานที่ที่แออัดหรือมีผู้คนรวมตัวหนาแน่น เพื่อเสริมให้เกิดภูมิต้านทานและป้องกันโรคได้ ขณะนี้อัตราการติดเชื้อของโควิด-19 ใกล้จะเหมือนไข้หวัดทั่วไปแล้ว โดยพบการติดเชื้อรอบ 2 อาการรุนแรงน้อยลงเหมือนกับไข้หวัดตามฤดูกาล จึงให้กรมควบคุมโรค เร่งสำรวจวิเคราะห์ผลการรับและติดเชื้อโควิดในรอบ 2 ว่ามีจำนวนเท่าไหร่ อาการของผู้ติดเชื้อมีความแตกต่างกันหรือไม่ แต่เท่าที่ทราบเบื้องต้นอาการไม่รุนแรงและอาการค่อนข้างน้อยเมื่อเทียบกับการติดเชื้อในรอบแรก สำหรับการป้องกันโควิด-19 ในปี 2566 กลุ่มที่ต้องรับวัคซีนเข็มกระตุ้นแน่นอนได้แก่ กลุ่มบุคลากรทางการแพทย์ ,กลุ่มคน 608 อย่างไรก็ตาม ขณะนี้ทีมวิชาการกำลังศึกษาว่ากลุ่มใดควรรับวัคซีนเข็มกระตุ้นบ้าง และต้องกระตุ้นเพิ่มจำนวนกี่เข็มเพื่อสร้างภูมิคุ้มกัน ด้าน นพ.โสภณ เอี่ยมศิริถาวร รองอธิบดีกรมควบคุมโรค กล่าวว่า เนื่องจากสถานการณ์โรคโควิด 19 ในจีนใกล้เคียงกับไทย ดังนั้น คำแนะนำสำหรับคนไทยที่จะเดินทางไปจีน ควรปฏิบัติตัวใน 3 ข้อสำคัญ คือ ฉีดวัคซีนโควิด 19 เข็มกระตุ้นก่อนเดินทาง 2 สัปดาห์ หากได้รับเข็มสุดท้ายมานานเกิน 4 เดือนแล้ว ควรสวมหน้ากากอนามัยตลอด ล้างมือบ่อยๆ และปฏิบัติตามมาตรการที่ทางการจีนกำหนด